钦定古今图书集成/历象汇编/岁功典/第011卷 > 《梁元帝纂要》 > 春色赋〈以暖日和风春之色也为韵〉宋田锡
## 钦定古今图书集成/历象汇编/岁功典/第011卷 > 《梁元帝纂要》 > 春色赋〈以暖日和风春之色也为韵〉宋田锡

芳景晴空，春曦暖融。霁花天之一雨，冷蕙径之来风。
宫阙参差，晻霭朝烟之上；山川明润，森罗迟日之中。
总而赋之，春之色也。化工运丹青之笔，真宰以天地
为冶。仙家乍至，桃花映武陵之溪；南国未归，杨柳绕
潇湘之野。始言乎太簇之辰，《书》曰“王春。”北阙引青旗
之仗，东郊驰苍辂之轮。和气倏来，袭冕旒而尽悦；朝
“阳既出，丽藻火以交新。”迩后革阴迁阳，更寒易暖，暖
袭物兮舒释，阳为光兮布满。明霞澹霭，初发色于楼
台；清奏雅歌，始均和于律管。言其状也，则明婉而融
怡；状其体也，则暄妍而赩曦。宫漏昼永，天光日迟，散
梨花兮似雪，垂柳线兮如丝。古渡轻波，望孤舟之去
矣；平芜落日，惜晴山之远。而大都芳景之妍，物华非
一。美梁王之苑囿，阅汉家之宫室。珠阁縻云，金茎烁
日。奇树绮错，幽禽锦质。盈空兮嘉气晓浮，映水兮晴
云晚密。丹帷翠幄，因藉草以絣罗；宝马钿车，遇看花
以阗溢。景丽何多，情怡若何？藻锦兮神化之巧，融明
兮时气之和。美其近焉，谓汇花而澹柳；赋其远者，怜
被山而带河，称含笔以闲吟，生于艳意。宜倚楼之远
望，流入横波。唯有多士逢时，观光上国，金榜中太常
之第，玉阶谢帝皇之德。柳陌杏园，花骢宝勒，雪袍缀
行，桂枝新得。观者如堵，有以见满身春色。